কোনও ছবি যদি আমির খানের ‘পিকে’র রেকর্ড ভাঙতে পারে, সেটা হল একমাত্র ‘সুলতান’! আমির বলেছেন, ‘‘বুধবার সন্ধেতেই ‘সুলতান’ দেখেছি। খুব ভাল ছবি। একটা মনে রাখার মতো ছবি বানিয়েছেন আলি আব্বাস জাফর। প্রত্যেকেই খুব ভাল কাজ করেছেন। চিত্রনাট্য, সংলাপ, পরিচালনা সবই প্রশংসার যোগ্য।’’
সলমন খানের তরফ থেকে ঈদের খুব ভাল উপহার পেয়েছেন দর্শক, মনে করেন আমির। আর সলমন প্রসঙ্গে তিনি বলেছেন, ‘‘ছবি চলাকালীন আমি মাঝেমধ্যেই সলমনের সঙ্গে যোগাযোগ করছিলাম। আমার ছবিটা ভাল লেগেছে জানতে পেরে ও খুব খুশি হয়েছে। ওর অভিনয় তো দুর্দান্ত। একজন দক্ষ অভিনেতার কাছ থেকে ঠিক যে রকম কাজ আশা করা হয়, সলমন তেমনই কাজ করেছেন।’’ সঙ্গে এটাও জানালেন, যে ঈদের দিনের জন্য তাঁর বিশেষ কোনও পরিকল্পনা নেই। ছেলে আজাদকে নিয়ে স্ত্রী কিরণ রাও ইউরোপে ছুটি কাটাতে গিয়েছেন। কাজের চাপে তিনি যেতে পারেননি সেখানে। সবচেয়ে মজার বিষয়, আমির ছেলেকে ঈদের উপহার হিসেবে দিয়েছেন দু’টাকা। দামী উপহার পাওয়ার অভ্যেস থাকলে ছেলে বিগড়ে যেতে পারে! সেটা চান না আমির!